input: IZVEDBENA UREDBA KOMISIJE (EU) št. 989/2012
  z dne 25. oktobra 2012
  o izdaji dovoljenja za endo-1,4-beta-ksilanazo, ki jo proizvaja Trichoderma reesei (MULC 49755), in endo-1,3(4)-beta-glukanazo, ki jo proizvaja Trichoderma reesei (MULC 49754), kot krmnega dodatka za kokoši nesnice ter manjše vrste perutnine za pitanje in za nesnice (imetnik dovoljenja Aveve NV)
  (Besedilo velja za EGP)
  EVROPSKA KOMISIJA JE -
  ob upoštevanju Pogodbe o delovanju Evropske unije,
  ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1), zlasti člena 9(2) Uredbe,
  ob upoštevanju naslednjega:
  (1)
  Uredba (ES) št. 1831/2003 določa izdajo dovoljenj za dodatke za uporabo v prehrani živali ter razloge in postopke za izdajo takih dovoljenj.
  (2)
  V skladu s členom 7 Uredbe (ES) št. 1831/2003 je bil predložen zahtevek za izdajo dovoljenja za endo-1,4-beta-ksilanazo, ki jo proizvaja Trichoderma reesei (MULC 49755), in za endo-1,3(4)-beta-glukanazo, ki jo proizvaja Trichoderma reesei (MULC 49754). V skladu s členom 7(3) Uredbe (ES) št. 1831/2003 so bili navedenemu zahtevku priloženi zahtevani podatki in dokumenti.
  (3)
  Zahtevek zadeva dovoljenje za endo-1,4-beta-ksilanazo, ki jo proizvaja Trichoderma reesei (MULC 49755), in endo-1,3(4)-beta-glukanazo, ki jo proizvaja Trichoderma reesei (MULC 49754), kot krmnega dodatka za kokoši nesnice ter manjše vrste perutnine za pitanje in za nesnice ter njuno uvrstitev v kategorijo dodatkov „zootehnični dodatki“.
  (4)
  Z Uredbo Komisije (ES) št. 1091/2009 (2) je bila za deset let dovoljena uporaba navedenih encimov za piščance za pitanje, z Izvedbeno uredbo Komisije (EU) št. 1088/2011 (3) pa za deset let za odstavljene pujske.
  (5)
  Predloženi so bili novi podatki v podporo zahtevku za izdajo dovoljenja za endo-1,4-beta-ksilanazo, ki jo proizvaja Trichoderma reesei (MULC 49755), in za endo-1,3(4)-beta-glukanazo, ki jo proizvaja Trichoderma reesei (MULC 49754), za kokoši nesnice ter manjše vrste perutnine za pitanje in za nesnice. Evropska agencija za varnost hrane (v nadaljnjem besedilu: Agencija) je v svojem mnenju z dne 23. maja 2012 (4) navedla, da endo-1,4-beta-ksilanaza, ki jo proizvaja Trichoderma reesei (MULC 49755), in endo-1,3(4)-beta-glukanaza, ki jo proizvaja Trichoderma reesei (MULC 49754), nimata škodljivega vpliva na zdravje živali in ljudi ali na okolje ter da lahko uporaba navedenega pripravka znatno vpliva na prirast jajčne mase, izboljša razmerje med krmo in prirastom jajčne mase pri kokoših nesnicah in manjših vrstah perutnine za nesnice ter izboljša zootehnične parametre manjših vrst perutnine za pitanje. Agencija meni, da ni potrebe po posebnih zahtevah v zvezi s poprodajnim nadzorom. Potrdila je tudi poročilo o analitski metodi krmnega dodatka, ki ga je predložil referenčni laboratorij, ustanovljen z Uredbo (ES) št. 1831/2003.
  (6)
  Ocena navedenega pripravka je pokazala, da so pogoji za dovoljenje iz člena 5 Uredbe (ES) št. 1831/2003 izpolnjeni. Zato bi bilo treba dovoliti uporabo tega pripravka, kakor je opredeljeno v Prilogi k tej uredbi.
  (7)
  Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
  SPREJELA NASLEDNJO UREDBO:
  Člen 1
  Endo-1,4-beta-ksilanaza in endo-1,3(4)-beta-glukanaza iz Priloge, ki spadata v kategorijo dodatkov „zootehnični dodatki“ in funkcionalno skupino „pospeševalci prebavljivosti“, sta odobreni kot dodatka v prehrani živali v skladu s pogoji iz navedene priloge.
  Člen 2
  Ta uredba začne veljati dvajseti dan po objavi v Uradnem listu Evropske unije.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 25. oktobra 2012